NWR โบรกเชียร์ซื้อเป้า 1 บาท หลังคว้า 2 งานใหม่-ลุ้นงบ Q3 เทิร์นอะราวด์
NWR โบรกเชียร์ซื้อเป้า 1 บาท หลังคว้า 2 งานใหม่-ลุ้นงบ Q3/65 เทิร์นอะราวด์ ตามแนวโน้มแบ็กล็อกสูง จากงานทางคู่เด่นชัย-เชียงราย-เชียงของ และสายสีม่วงใต้ คืบหน้ามากขึ้น
NWR โบรกเชียร์ซื้อเป้า 1 บาท หลังคว้า 2 งานใหม่-ลุ้นงบ Q3/65 เทิร์นอะราวด์ ตามแนวโน้มแบ็กล็อกสูง
18 ต.ค. 2565

บล.ดาโอ ระบุในบทวิเคราะห์วันนี้ (18 ต.ค.65) ว่า บริษัท เนาวรัตน์พัฒนาการ จำกัด (มหาชน) หรือ NWR แจ้งรับงานใหม่ 2 โครงการรวม 420 ล้านบาท (รวม VAT) ได้แก่ 1.โครงการก่อสร้างระบบป้องกันนำ้ท่วมพื้นที่ชุมชนไร่ขิง ระยะที่ 3 อ.สามพรานจ.นครปฐม มูลค่า 297 ล้านบาท ระยะเวลาก่อสร้าง 900 วัน และ 2. โครงการก่อสร้างระบบรวบรวมน้ำเสียช่วง ถ.พิษณุโลก-ถ.ศรีอยุธยา กทม. มูลค่า 123 ล้านบาท ระยะเวลาก่อสร้าง 180 วัน
โดยมีมุมมองเป็นกลาง จากมูลค่าโครงการที่ค่อนข้างเล็ก โดยคิดเป็นสัดส่วนเพียง 1% ของ backlog รวมปัจจุบันที่ 4.2 หมื่นล้านบาท ขณะที่ประเมิน GPM โครงการดังกล่าวจะไม่สูงมาก หรือน้อยกว่า 8%
ทั้งนี้คงประมาณการกำไรปกติปี 2565 อยู่ที่ 186 ล้านบาท พลิกฟื้นจากขาดทุนปกติปี 2564 ที่ 739 ล้านบาท โดยเบื้องต้นคาดการณ์ไตรมาส 3/2565 จะฟื้นเป็นกำไรต่อเนื่องติดต่อกันเป็นไตรมาสที่ 3 ตามทิศทาง backlog ที่สูงขึ้น โดยเฉพาะงานทางคู่เด่นชัย-เชียงราย-เชียงของ และสายสีม่วงใต้ที่จะทยอยเห็น progress มากขึ้น รวมถึงงานที่มีปัญหาส่งมอบพื้นที่และปรับแบบได้รับการแก้ไขแล้ว คงคำแนะนำ “ซื้อ” และราคาเป้าหมาย 1.00 บาท